נשים ראשונות בתפקידים ציבוריים בישראל
בכנסת

בחמישים שנותיה הראשונות של המדינה, מספר הנשים שנבחרו לכנסת היה יציב, ונע בין 7 (בכנסת השתים עשרה) לבין 12 (בכנסת השלישית). לכנסת השש עשרה נבחרו 17 חברות כנסת, ובשלהי כהונתה, עקב חילופי גברי, הגיע מספרן ל-21. גם לכנסת השבע עשרה נבחרו 17 נשים, ולכנסת ה-18 נבחר מספר שיא של 21 נשים, ובשנת 2011 אף הגיע ל-24. בבחירות לכנסת ה-19 נרשם שיא חדש – 27. חלק מהגידול במספרן של הנשים בכנסת נובע משריון מקומות לנשים ברשימותיהן של מפלגות שונות החל משנות ה-90, ובהן העבודה, הליכוד, מרצ והמפד"ל. בכנסת העשרים נמנו 33 חברות כנסת.
שיעור הנשים שכיהנו בכנסת ה-18, היה 19.2%. שיעור זה דומה לממוצע העולמי, אך נמוך מהמקובל במרבית מדינות המערב.
תשע נשים עמדו בראש מפלגות שנבחרו לכנסת – רחל כהן-כגן בראש רשימת ויצו בכנסת הראשונה, גולדה מאיר בראש המערך בכנסת השביעית והשמינית, שולמית אלוני בראש רצ ומרצ בין הכנסת השמינית לבין הכנסת השלוש עשרה, ציפי לבני בראש קדימה בכנסת השמונה עשרה ובראש התנועה בכנסת התשע עשרה, שלי יחימוביץ' בראש העבודה בכנסת התשע עשרה, זהבה גלאון בראש מרצ בכנסת התשע עשרה ובכנסת העשרים, תמר זנדברג בראש מרצ בכנסת העשרים, איילת שקד בראש ימינה בכנסת העשרים ושתיים ומרב מיכאלי בראש רשימת העבודה בכנסת העשרים וארבע.
שלוש הראשונות לא נדרשו להתמודד על התפקיד בבחירות מקדימות – כהן-כגן ואלוני עמדו בראש המפלגות אותן הקימו, ואילו גולדה מאיר הייתה המועמדת היחידה שהתמודדה על התפקיד במרכז המערך. לבני הייתה הראשונה שנבחרה לתפקידה בפריימריז, בשנת 2008, ואף זכתה כמפלגה במספר המנדטים הגדול ביותר בכנסת. גם יחימוביץ', גלאון ומיכאלי, שנבחרו בעקבותיה, נבחרו בבחירות מוקדמות. אורה נמיר הייתה האישה הראשונה שהתמודדה בפריימריז לראשות מפלגה, בבחירות לראשות מפלגת העבודה ב-1992. היא הגיעה למקום הרביעי.
האישה הראשונה, והיחידה עד כה, שנבחרה לכהן כיושבת ראש הכנסת היא יושבת הראש בכנסת ה-17, דליה איציק. נשים עמדו בראשות רוב ועדות הבית, למעט ועדת החוץ והביטחון, ועדת הכספים וועדת חוקה, חוק ומשפט. באופן מסורתי, עומדת אישה בראש הוועדה לקידום מעמד האישה, ואולם בשנת 2006 היה גדעון סער לגבר הראשון שנבחר לתפקיד זה.
| נשים ראשונות בכנסת> השנה | נשים ראשונות בכנסת> התפקיד | נשים ראשונות בכנסת> האישה הראשונה בתפקיד | נשים ראשונות בכנסת>  |
| --- | --- | --- | --- |
| 1949 | יושבת ראש ועדת החינוך והתרבות | שושנה פרסיץ (הראשונה שמאיישת את התפקיד) |  |
| 1949 | סגנית יושב ראש הכנסת | חנה למדן |  |
| 1951 | יושבת ראש ועדת חקירה פרלמנטרית | חנה למדן |  |
| 1965 | יושבת ראש ועדת הכנסת | דבורה נצר |  |
| 1969 | יושבת ראש ועדת השירותים הציבוריים | חייקה גרוסמן |  |
| 1977 | יושבת ראש ועדת העלייה והקליטה | גאולה כהן (הראשונה שמאיישת את התפקיד) |  |
| 1981 | יושבת ראש ועדת הפנים ואיכות הסביבה | שושנה ארבלי-אלמוזלינו |  |
| 1984 | יושבת ראש ועדת העבודה | שושנה ארבלי-אלמוזלינו |  |
| 1988 | ראש הקואליציה | שרה דורון |  |
| 1989 | יושבת ראש ועדת הכלכלה | שושנה ארבלי-אלמוזלינו |  |
| 1992 | יושבת ראש הוועדה לקידום מעמד האישה ולשוויון מגדרי | שרה דורון (הראשונה שמאיישת את התפקיד) |  |
| 1996 | יושבת ראש ועדת המדע והטכנולוגיה | דליה איציק |  |
| 1999 | יושבת ראש ועדת האתיקה | דליה רבין-פילוסוף |  |
| 1999 | חברת הכנסת הערבייה הראשונה | חוסניה ג'בארה |  |
| 2004 | יושבת ראש הוועדה לענייני ביקורת המדינה | מלי פולישוק-בלוך |  |
| 2006 | יושבת ראש הכנסת | דליה איציק |  |
| 2008 | חברת הכנסת החרדית הראשונה | צביה גרינפילד |  |
| 2013 | יושבת ראש ועדה מיוחדת לבעיית העובדים הזרים | מיכל רוזין |  |
| 2013 | חברת הכנסת הראשונה ממוצא אתיופי | פנינה תמנו-שטה |  |
| 2015 | יושבת ראש הוועדה למאבק בנגעי הסמים והאלכוהול | תמר זנדברג |  |
| 2015 | יושבת ראש הוועדה המיוחדת ליישום הנגשת המידע הממשלתי ועקרונות שקיפותו לציבור | סתיו שפיר (הראשונה שמאיישת את התפקיד) |  |
| 2019 | חברת הכנסת הדרוזית הראשונה | ר'דיר מריח |  |
| 2020 | יושבת ראש ועדת הקורונה | יפעת שאשא-ביטון |  |
| 2021 | יושבת ראש ועדת החוץ והביטחון | אורנה ברביבאי (זמנית) |  |